**Мектепке дейінгі есту қабілеті бұзылған балалардың сөйлеу тілі ерекшеліктері**

****

 *Сейтқали Наргиз Елмұратқызы*

*«Cыр жұлдызы» бөбекжай*

 *бақшасының сурдопедагогі*

 Л.С.Выготский айтқандай: «Мылқаулық органикалық зақымдалудан емес, дыбысты естімей және дауыстап сөйлеуі жете дамымағандықтан. Мылқауды сөйлеуге үйрету оның сезім мүшесін екіншісіне ауыстыру емес»,- дейді.

 Мүмкіндігі шектеулі балаларды оқыту мен тәрбиелеудің екі түрлі ерекшеліктері бар. Оның бірі бала психикасының даму шамасына орай тәрбие талаптары, екіншісі кемістігін толтырудағы өз бойындағы мүмкіншіліктері.

 Сурдопедагогиканың ең басты мәселесі естімейтін баланың сақталған есту қабілетін сақтай және дамыта отырып, сөйлеуге үйрету. Адамның сөйлеуіне жағдай жасалса, ол соған бейімделіп сөйлеуге тырысады. Егер ондай жағдай жасалмай, елеусіз қалса, ол қайтадан кереңмен мылқаулыққа әкеліп соқтырады.

 Естімейтін балаларды оқытуда сөйлеу тілін дамытуға басты назар аударып, жеке тұлғаның дамуын кейінге қалдыра тұруға болмайтын мәселе болып табылады. Мүмкіндігі шектеулі балаларға тәрбие беріп, оқыту қажеттігін шектей алмаймыз. Керісінше естімейтін балаларды ауызша және жазбаша сөйлеу тіліне үйрету үшін, өмірге даярлап, жеке тұлғаны дамыту үшін педагогикалық әдіс-тәсілдер қажет.

Естімейтін балалар құлақ түбіндегі қатты дыбысты сезіне алады, бірақ арнайы оқытусыз сөздер мен сөйлемдерді түсінбейді. Естімейтін балалар үшін есту аппараты немесе кохлеарлы имплантты қолдану қажет. Есту аппараты немесе кохлеарлы имплантты қолданғанның өзінде естімейтін балалар айналадағылардың сөйлеуін қабылдау мен түсінуде қиналады. Бұндай балалардың ауызша сөйлеу тілі өздігінен дамымайды, сондықтан оларды ұзақ жүйелі түзете-дамыту жұмысына қосу керек.

Баламен сөйлескенде қалыпты еститін балалармен сөйлескендей түсінікті, нақты, қатты дауыстап, мәнерлеп баланың бетіне қарап сөйлеу керек. Сөздерді буынға бөлмей толық ырғақты сақтай отырып айту, дауыстап қатты және нақты айту, баладағы есту қабілетінің қалдығы болса, естіп қабылдауын дамытуға әсер етеді.

 Есту қабілеті бұзылған балалар айналадығылардың сөйлеуін үш әдіспен қабылдайды: есту-көру, есту арқылы, көру арқылы. Естімейтін,нашар еститін балалар сөйлеушіні бірнеше себептерге байланысты әрдайым түсіне бермейді. Есту қабілеті бұзылған баланың айтқанды түсінуі сөйлеушінің артикуляциялық мүшесінің анатомиялық ерекшеліктері (жұқа еріндер, тістестіру ерекшеліктері және т.б.), ерінді бүркеу (мұрт, сақал, ашық түсті далап және басқа) және сөйлеу тілінің ерекшелігі (анық емес, жылдам сөйлеу және т.б.) қиындатады. Естімейтін,нашар еститін балаға қатысты сөйлеушінің тұрған орны және әңгімеге қатысушылардың саны да үлкен маңызға ие. Мысалы, сөйлеушінің жарық көзіне арқасымен тұруы, балаға қырымен немесе арқасымен тұруы, әңгімеге екі немесе одан да көп адамның қатысуы баланың сөйлеуді түсінуіне кері әсерін тигізеді.

 Есту қабілетінің бұзылуы – сөйлеу тілінің дамымауына әкеп соғады. Естімейтіндерде сөйлеу тілінің қандайда бір органикалық бұзылыстары байқалмайды. Қоршаған ортаның сөйлеу тілін естімегендіктен, оған еліктей алмағандықтан балада сөйлеу тілінің дамымауы болады. Сөйлеу тілінің даму ерекшеліктері, есту қабілеті бұзылған баланың сөздік қоры да оның сөйлеуді қабылдаудағы мүмкіндіктеріне едәуір әсер етеді. Есту арқылы қабылдаудың бұзылысы және осының салдарынан пайда болатын сөйлеу тілінің жетілмеуі бұндай баланың өзіндік дамуын қалыптастырады. Естімейтін және нашар еститін балалар қалыпты құрдастарына қарағанда қоғамда бейімделу нашар болады: тұйық, өздері сияқтылармен сөйлесуді қалайды, сәтсіздіктен қорыққандықтан еститін құрдастармен ойнаудан қашады.

 Түзету-дамыту сабақтарына арналған арнайы кабинеттер жасау есту қабілеті бұзылған балалардың денсаулығын сақтау шарты болып табылады. Арнайы кабинеттер дыбыс өткізбейтін, түзете-дамыту сабақтарына арналған құрал-жабдықтармен жабдықталған болуы қажет.Есту арқылы қабылдау мен сөйлеудің дыбыс айту жағын дамыту бойынша топтық және жеке сабақтарға арналған, музыкалық ырғақтық сабақтарға арналған кабинеттер дыбыс күшейткіш аппаратурамен жабдықталады.
 Қорытындылай келе, есту қабілеті бұзылған балалармен түзете-дамыту жұмыстарын кешенді түрде жүргізе отырып,біз баланың сөйлеу тілін дамыта аламыз, қоғаммен,қоршаған ортамен қарым–қатынас жасауына мол мүмкіндік береміз.